Seupat

Eungkôt Seupat (Latèn Trichogaster trichopterus) nakeuh saboh jeunèh eungkôt paya atawa ië tabeuë nyang na di Acèh. Rupa eungkôt seupat nyan nakeuh : tubôhjih lipéh, babahjih tincu ubeut, panyangjih trôh 12 cm. Wareunajih ban pirak biru atawa ijô, na pita singèt wareuna seupôt, na reunèk itam sineuk bak banduablah tubôhjih ngon bak uram iku sineuk. 

Seupat jeunèh trichogaster trichopterus (Bahsa Indonesia jikheun Sepat Rawa) nakeuh seupat nyang paléng le di Acèh. Laén bak seupat nyang biasa nyan, nacit jeunèh Seupat Siam (T. pectoralis) nyang leubèh rayek lom tubôhjih nibak seupat biasa.

Dilèë eungkôt seupat nyan kayém that tateumeung lam blang di Acèh. Biasajih 'oh jan musém khuëng eungkôt nyan jitamong meusapat ngon mumacam lam mon ubeut bak sagoë blang meuneugoë. Ban ka meusapat dum eungkôt lam mon atawa lam aluë nyang mantong na ië, laju trôh ureuëng geujak seuët ië, geupinah lon ngon geujak kuëb eungkôt nyang na bak teumpat nyan. Reusam nyan geupeunan keumeukuëp, saboh reusam nyang that ramèe ureuëng galak. Hasè keumeukuëb nyan geuweuëk meunurôt bak apôh apah keurija maséng-maséng ureuëng nyang na rôh lam buët nyan.

Kawan:Eungkôt ie tabeue